C 46/48

Pranešimo apie vyno sektoriaus produkto specifikacijos standartinio pakeitimo patvirtinimą paskelbimas pagal Komisijos deleguotojo reglamento (ES) 2019/33 17 straipsnio 2 ir 3 dalis

(2020/C 46/16)

Šis pranešimas skelbiamas pagal Komisijos deleguotojo reglamento (ES) 2019/33 (1) 17 straipsnio 5 dalį.

PRANEŠIMAS APIE STANDARTINIO PAKEITIMO PATVIRTINIMĄ

„Muscadet Côtes de Grandlieu“

PDO-FR-A0496-AM01

Pranešimo data: 2019-11-14

PATVIRTINTO PAKEITIMO APRAŠYMAS IR PAGRINDIMAS

1. Geografinė vietovė

Peržiūrėjus saugomos kilmės vietos nuorodos „Muscadet Côtes de Grandlieu“ geografinę vietovę atliekami šie pakeitimai:

— įterpiamos dvi savivaldybės (Ženetono, La Planšo) ir keturių savivaldybių (Le Binjono, Monbero, Le Sorinjero, Vjeivinė) dalys; visos šios savivaldybės priklauso regioninės vietovės pavadinimo „Muscadet“ geografinei vietovei;

— išbraukiamos dvi savivaldybės (Bugnė, Tuvua) ir dviejų savivaldybių (Ležė, Sent Pazanos) dalys, nes nuspręsta vynuoges produktui auginti tik tose vietose, kuriose palaikoma vynininkystės kokybė.

Siekiant teisinio tikrumo, naujas administracinių vienetų sąrašas sudarytas atsižvelgiant į galiojantį Oficialųjį geografinių kodų registrą, kurį kasmet peržiūri INSEE.

Atitinkamai iš dalies keičiama su geografine vietove susijusi bendrojo dokumento dalis.

2. Nustatyti sklypai

Specifikacijos 1 skyriaus IV antraštinės dalies 2 punkte po žodžių „2007 m. rugsėjo 5 d.“ įtraukiami žodžiai „ir 2017 m. sausio 19 d.“

Šiuo pakeitimu siekiama įtraukti datą, kai kompetentingos valdžios institucijos patvirtino geografinėje gamybos vietovėje nustatytų sklypų pakeitimą. Sklypų nustatymas reiškia geografinėje gamybos vietovėje esančių sklypų, kuriuose gali būti gaminamas saugomos kilmės vietos nuoroda žymimas produktas, parinkimą.

Bendrajam dokumentui šis pakeitimas įtakos neturi.

3. Arčiausiai esanti vietovė

Dėl savivaldybių susijungimo pakoregavus geografinę vietovę, taip pat atnaujinama arčiausiai esanti vietovė. Bendra SKVN gamybos vietovė nepasikeitė.

Atitinkamai iš dalies keičiama su papildomomis sąlygomis susijusi bendrojo dokumento dalis.

4. Vyno gamybos metodai

I skyriaus IX antraštinės dalies 1 punkte įterpiamas sakinys: „Išpilstant ar pirmą kartą išgabenant iš vyno ūkio, kuriame buvo pagaminti, vynuose dar būna smulkių fermentavimo nuosėdų.“

Laikant su nuosėdomis, vynas įgyja visas su aptakumu susijusias savo savybes. Šitaip galima įtvirtinti ir sustiprinti įvairių „Muscadet“ nuorodų skirtumus.

Atitinkamai iš dalies keičiama su vyno gamybos metodais susijusi bendrojo dokumento dalis.

5. Terminis apdorojimas

Išbraukiamas draudimas vynus, kurie gali būti žymimi SKVN, termiškai apdoroti aukštesnėje kaip 40 °C temperatūroje. Šio pakeitimo tikslas – leisti veiklos vykdytojams naudoti visas termines priemones, kad kompensuotų prasto derliaus metų pasekmes, galinčias paveikti juslines savybes ir suteikti vynams pelėsių ir žemės skonio. Pasirodė, kad termine vyno gamyba vadinamas misos kaitinimo metodas ne taip labai kenkia vynams ir ne taip smarkiai sumenkina jų savybes, kaip specialios mezoporinės anglies naudojimas.

Atitinkamai iš dalies keičiama su vyno gamybos metodais susijusi bendrojo dokumento dalis.

6. Išpilstymas

Nuoroda „sur lie“ (su nuosėdomis) žymimų vynų išpilstymo laikotarpio pabaiga iš lapkričio 30 d. perkeliama į gruodžio 31 d. Taip nuoroda „sur lie“ žymimų vynų išpilstymo laikotarpis pratęsiamas vienu mėnesiu, kad prekybos šios kategorijos vynais laikotarpis taptų optimalus, bet kartu nepakistų su šia nuoroda siejamas vynų aptakumas ir nedidelis anglies dvideginio kiekis juose.

Atitinkamai iš dalies keičiama su papildomomis sąlygomis susijusi bendrojo dokumento dalis.

7. Vyno išleidimas į apyvartą

Išbraukiamas 1 skyriaus IX antraštinės dalies 4 punkto b papunktis dėl vyno išleidimo į apyvartą tarp įgaliotų sandėlių savininkų datos.

Bendrajam dokumentui šis pakeitimas įtakos neturi.

8. Ryšys su geografine vietove

Ryšys su geografine vietove keičiamas siekiant atsižvelgti į pasikeitusį savivaldybių skaičių, ištaisyti klaidą (kalbama apie Burnefo, o ne apie Re Burnefo įlanką), taip pat atnaujinti 1 punkto paskutinę pastraipą, kurioje nurodomas gamintojų skaičius ir produkcijos kiekis.

Atitinkamai iš dalies keičiama bendrojo dokumento dalis, susijusi su ryšiu su geografine vietove.

9. Ženklinimas

XI antraštinėje dalyje įterpiamos šios nuostatos: „c) vynų, kuriems suteikta saugoma kilmės vietos nuoroda, etiketėse galima nurodyti mažesnę geografinę vietovę, jeigu ji:

— įtraukta į kadastrą;

— nurodyta derliaus deklaracijoje.

Į kadastrą įtrauktas jos pavadinimas užrašomas rašmenimis, kurių dydis (aukštis, plotis ar storumas) ne didesnis nei pusė rašmenų, kuriais užrašytas saugomos kilmės vietos nuorodos pavadinimas, dydžio. Pavadinimas užrašomas tame pačiame regimajame lauke kaip ir kilmės vietos nuorodos pavadinimas.“

Atitinkamai iš dalies keičiama su papildomomis sąlygomis susijusi bendrojo dokumento dalis.

10. Deklaravimo prievolė

Galutinė pretendavimo į SKVN deklaracijos pateikimo diena iš gruodžio 15 d. perkeliama į gruodžio 31 d.

Išankstinė sandorio deklaracija pakeičiama išankstine išsiuntimo deklaracija.

Bendrajam dokumentui šis pakeitimas įtakos neturi.

11. Vyno žymėjimas platesne nuoroda

Patikslinta vyno žymėjimo platesne nuoroda deklaravimo tvarka, kad būtų lengviau vykdyti kontrolę.

Bendrajam dokumentui šis pakeitimas įtakos neturi.

12. Registras

Registrų tvarkymo nuostatose atliekamos redakcinio pobūdžio pataisos:

— II skyriaus II dalies 2 punktas:

— b papunktyje išbraukiami žodžiai „iki pretendavimo į SKVN deklaracijos pateikimo dienos“ ir „misos rūgštingumas“;

— a papunktyje žodis „žurnalas“ pakeičiamas žodžiu „registras“;

— d papunktyje žodis „žurnalas“ pakeičiamas žodžiu „registras“ ir išbraukiami žodžiai „arba išleidžiant vartoti neišpilstytus saugomos kilmės vietos nuorodos vynus“.

Bendrajam dokumentui šis pakeitimas įtakos neturi.

13. Pagrindiniai tikrinami punktai

Pakoreguotas 3 skyrius, kad sutaptų Nanto krašto vietovės specifikacijos pagrindinių tikrinamų punktų redakcija.

Bendrajam dokumentui šis pakeitimas įtakos neturi.

BENDRASIS DOKUMENTAS

1. Produkto pavadinimas

Muscadet Côtes de Grandlieu

2. Geografinės nuorodos tipas

SKVN – saugoma kilmės vietos nuoroda

3. Vynuogių produktų kategorijos

1. Vynas

4. Vyno (-ų) aprašymas

Tai baltieji sausi neputojantys vynai.

Šių vynų savybės:

— natūrali alkoholio koncentracija tūrio procentais – ne mažesnė nei 10 %;

— fermentuojamų cukrų (gliukozės ir fruktozės) kiekis – mažesnis nei 3 g/l;

— didžiausias lakusis rūgštingumas miliekvivalentais viename litre – 10;

— didžiausia visuminė alkoholio koncentracija tūrio procentais po sodrinimo – 12 %.

Bendrasis vynų rūgštingumas, bendras sieros dioksido kiekis ir bendra faktinė alkoholio koncentracija tūrio procentais atitinka Sąjungos teisės aktuose nustatytas ribas. Tai baltieji sausi neputojantys vynai.

Jiems būdingas stiprus, daugiausia vaisių aromatas su kartais juntamomis jodo natomis, o skonio pusiausvyra paprastai išreiškia gaivumą.

Vynai rūpestingai išpilstomi į butelius, kad būtų išsaugotas ir dar labiau išryškėtų jų išraiškingumas ir turtingas aromatas.

Vynus brandinant ilgiau skonis gali tapti dar išraiškingesnis, nes šie vynai tinka ilgai brandinti.

Bendrosios analitinės savybės Didžiausia visuminė alkoholio koncentracija (tūrio %) Mažiausia faktinė alkoholio koncentracija (tūrio %) Mažiausias bendrasis rūgštingumas Didžiausias lakusis rūgštingumas (miliekvivalentais viename litre) Didžiausias bendras sieros dioksido kiekis (miligramais viename litre)

5. Vyno gamybos metodai

a) Pagrindiniai vynininkystės metodai

Specifiniai vynininkystės metodai

Auginimo praktika

Minimalus vynuogyno tankumas – 6 500 vynmedžių sodinių viename hektare.

Tarpai tarp eilių –1,50 m arba mažesni, o tarpai tarp sodinių toje pačioje eilėje – 0,9–1,1 m.

Vynmedžiai genimi ant sodinio paliekant daugiausiai 12 pumpurų ir:

— arba trumpai, paliekant daugiausiai 5 ataugas ant sodinio,

— arba taikant paprastąjį ar dvigubą Guyot metodą.

Genėjimas baigiamas iki pumpurų sprogimo arba iki 5-os Eichhorno ir Lorentzo skalės stadijos.

Nepriklausomai nuo genėjimo būdo, vynmedžiai gali būti genimi ant sodinio paliekant 4 papildomus pumpurus su sąlyga, kad 11–12 lapų fenologinėje stadijoje vaisius mezgančių šakų bus 12 arba mažiau.

Specifinis vynininkystės metodas

Draudžiama parduoti skirtą produktą termiškai apdoroti žemesnėje nei –5 °C temperatūroje.

Po sodrinimo vynų visuminė alkoholio koncentracija, išreikšta tūrio procentais, neviršija 12 %.

Vynai brandinami su smulkiomis fermentavimo nuosėdomis nuo alkoholio fermentacijos pabaigos bent jau iki kitų metų po derliaus nuėmimo metų kovo 1 d. Išpilstant ar pirmą kartą išgabenant iš vyno ūkio, kuriame buvo pagamintini, vynuose dar būna smulkių fermentavimo nuosėdų.

Be to, kas nurodyta pirmiau, vynai turi būti gaminami laikantis visoje Sąjungoje ir Kaimo ir jūrų žuvininkystės kodekse nustatytų vynininkystės praktikos reikalavimų.

b) Didžiausias gamybos kiekis

66 hektolitrai iš hektaro

6. Nustatyta geografinė vietovė

Visi gamybos veiksmai atliekami Nacionalinio kilmės ir kokybės instituto kompetentingo nacionalinio komiteto 2017 m. birželio 15 d. posėdyje patvirtintoje geografinėje vietovėje. Dieną, kai kompetentingas nacionalinis komitetas patvirtino šią specifikaciją, ta vietovė apėmė toliau nurodytų savivaldybių, kaip jos 2018 metais apibrėžtos Oficialiajame geografinių kodų registre, teritoriją arba jų dalį:

— Atlanto Luaros departamentas: Le Bignon (dalis), Bouaye, Brains, La Chevrolière, Corcoué-sur-Logne, Geneston, Legé (dalis), La Limouzinière, La Planche, Montbert (dalis), Pont-Saint-Martin, Port-Saint-Père, Saint-Aignan-Grandlieu, Saint-Colomban, Sainte-Pazanne (dalis), Saint-Léger-les-Vignes, Saint-Lumine-de-Coutais, Saint-Mars-de-Coutais, Saint-Philbert-de-Grand-Lieu, Les Sorinières (dalis), Vieillevigne (dalis);

— Vandėjos departamentas: Rocheservière, Saint-Philbert-de-Bouaine.

7. Pagrindinės vyninių vynuogių veislės

’Melon B’

8. Ryšys (-iai) su geografine vietove

1. Geografinės vietovės duomenys

a) Gamtinių veiksnių, darančių įtaką ryšiui, aprašymas

Saugomos kilmės vietos nuorodos „Muscadet Côtes de Grandlieu“ vynuogynai daugiausiai auga ant Grand Ljė ežero krantą juosiančių kalvų ir į jį įtekančių upių – Lonės, Bulonės ir Onjono – pakrantėse, taip pat ant Ašeno upės, kuri jungia ežerą su Luaros žiotimis tarp Nanto ir Sen Nazero, šlaitų. Geografinė vietovė plyti Atlanto Luaros ir Vandėjos departamentų teritorijos dalyje, esančioje į pietus nuo Nanto miesto, netoli Atlanto pakrantės. Ji užima pačią vakariausią saugomos kilmės vietos nuorodos „Muscadet“ geografinės vietovės dalį. Vynuogynai pasodinti geriausiai išdėstytose ir šiame daugiausiai gyvulininkystei ir kultūroms auginti skirtame kraštovaizdyje dažnai izoliuotose „salelėse“.

Geografinei vietovei būdingas labai nuosaikus jūrinis klimatas, dėl netoli esančios pakrantės temperatūra per metus svyruoja nedaug. Žiemą didžiausias metropolinės Prancūzijos dalies gėlo vandens telkinys Grand Ljė ežeras padeda palaikyti švelnią temperatūrą, taigi vietovę kur kas rečiau užklumpa šalnos. Kadangi nuo pakrantės vynuogynas beveik neužstojamas, nuo vandenyno debesis nešantys oro srautai keliauja greitai, tad geografinės vietovės viduje lyja mažiau ir saulėtų dienų būna daugiau nei labiau nuo pakrantės nutolusiose vietose. Vasarą temperatūra išlieka ne pernelyg aukšta, o Grand Ljė ežero drėgmė sušvelnina nedažnas karščio bangas be kritulių.

Geologinį geografinės vietovės skeletą daugiausia sudaro metamorfinės uolienos – žėručio skalūnas ir gneisas, taip pat stambūs šarminių uolienų, amfibiolito, eklogito, prazinito gūbriai. Aplink Grand Ljė ežerą esančiose žemose vietovėse pirminio periodo platformą kai kur dengia terciaro nuosėdos, daugiausia smėlis su daugiau ar mažiau molio ir akmenukų. Ant šių sanklodų susiformavo daugiausia sveiki, nebirūs ir laidūs rudžemio dirvožemiai. Paprastai vynuogėms auginti skirti sklypai parenkami tik ant atvirą kraštovaizdį sudarančių kalvų, dažniausiai arba tradiciškai apsodintų vynuogynais. Šių sklypų dirvožemis negilus, vidutiniškai derlingas, gerai įšylantis ir sugeriantis nedaug vandens.

b) Žmogiškųjų veiksnių, darančių įtaką ryšiui, aprašymas

Saugomos kilmės vietos nuorodos „Muscadet-Côtes de Grandlieu“ vynuogynai gali pasigirti senomis vynuogininkystės tradicijomis. Jau viduramžiais iš Burnefo ir Nuarmutjė vedęs druskos kelias suko pro Grand Ljė ežerą, kad būtų galima kartu apsirūpinti ir vynais. Nuo to laiko užsimezgė glaudūs aktyvios prekybos su Airija ir keltų kraštais saitai. Tad Biuzė (ant Ašeno upės krantų) ir Vilnevo (ant Onjono upės kranto) abatijų rūpesčiu viduramžių vynuogynai ėmė plėstis.

Nuo XIV a., Burnefo įlankoje įsikūrus Šiaurės Europos laivynui, suklestėjo komerciniai vynuogynai. XVI a. olandų prekeivių paklausa paskatino gaminti baltuosius vynus. Nuo XVII a. vidurio regione įsitvirtino Melon B’ vynuogių veislė, vietinių vadinama „Muscadet“. XVIII a. pabaigoje jau trečdalis Sen Filber de Gran Ljė parapijos žemių buvo apsodinta vynuogynais. Antrosios Prancūzijos imperijos laikais vynuogynai šioje savivaldybėje užėmė beveik 750 hektarų.

Po vynuoginių filokserų antplūdžio vynuogynas buvo atgaivintas skiepijant vynmedžius ir taikant naujus jų auginimo būdus, pavyzdžiui, genėjimą Guyot metodu ir sodinimą eilėmis. Tuomet buvo standartizuota ir įtvirtinta gamybos patirtis pasirinkus vieną – ’Melon B’ – vynuogių veislę, tankiai susodinus vynmedžius, kontroliuojant vynuogių kiekį, derlingumą ir imant visiškai sunokusių vynuogių derlių.

Siekdami pagaminti kuo sodresnius ir sudėtingesnius vynus, gamintojai pasuko ypatingu techniniu vyno gamybos keliu, pasirinkdami vadinamąjį Nanto metodą, pagal kurį vynai su smulkiomis fermentavimo nuosėdomis nenupylus išlaikomi bent jau per žiemą. Tokia patirtis gimė dėl gamintojų įpročio būsimoms šeimos šventėms pasilikti savo geriausio vyno statinaitę su nuosėdomis. Taip gaminami vynai po sodrinimo naudojant manoproteinus ir kitas iš mielių sienelių autolizės gautas medžiagas įgyja aptakumo ir glotnumo. Be to, šis vynų nejudinimu ir laikymu anglies dvideginio prisotintoje atmosferoje, kuri labai apriboja oksidavimąsi ir lakiųjų junginių išsiskyrimą, grindžiamas metodas leidžia iki pat pavasario ir dar ilgiau išlaikyti alkoholio fermentacijos metu susidariusius aromatus. Bręsdami vynai taip pat įgyja tretinių aromatų. ’Melon B’ veislės vynuogių uogose ir iš jų pagamintoje misoje gausu glikozidinių kvapiųjų medžiagų pirmtakų. Šios molekulės, kurias sudaro su cukrumi susiję aglikonai, yra bekvapės. Įvairiais cheminiais ir fermentacijos procesais suardžius beta glikozidinius ryšius, susidaro itin kvapūs junginiai, daugiausia monoterpenai ir C13-norisoprenoidai ir ypač dėl gebėjimo sustiprinti vaisines vynų natas žinomas beta damaskonas. Gamintojai įgijo ypatingos patirties, leidžiančios apsaugoti vynus nuo oksidavimosi kubiluose ir atsargiai išpilstyti juos į butelius, kad vynai kuo ilgiau skleistų savo aromatą ir taptų sudėtingesni.

Nuo 1937 m. vynuogėms auginti tinkamiausios geografinės vietovės dalys buvo priskirtos saugomai geografinei nuorodai „Muscadet“. Tačiau, siekdami kuo geresnio ant puikiausių kalvų pagamintų vynų įvertinimo, 1955 m. gamintojai pateikė paraišką suteikti saugomą kilmės vietos nuorodą. 1979 m. ši paraiška buvo pateikta antrą kartą. Saugoma kilmės vietos nuoroda „Muscadet Côtes de Grandlieu“ galiausiai buvo pripažinta 1994 m. gruodžio 29 d. dekretu. Vynai gali būti žymimi nuo 1977 m. „Muscadet“ vynams suteikta tradicine nuoroda „sur lie“, kuri nurodo, kad vynai buvo išpilstyti į butelius kitais metais po derliaus nuėmimo metų vyno ūkiuose, kuriuose ir buvo pagaminti, kad vynas būtų kuo mažiau nupilamas ar perpilamas.

2016 m. vynuogių auginimo plotas apėmė maždaug 250 hektarų, kuriuos dirbo maždaug 80 augintojų. Per metus parduodama apytiksliai 12 000 hektolitrų produkcijos, didžioji jos dalis žymima nuoroda „sur lie“.

2. Produkto kokybės ir savybių ryšys

Saugoma kilmės vietos nuoroda „Muscadet Côtes de Grandlieu“ žymimi baltieji neputojantys sausi vynai. Jiems būdingas stiprus, daugiausia vaisių aromatas su kartais juntamomis jodo natomis, o skonio pusiausvyra paprastai išreiškia gaivumą. Vynus brandinant ilgiau skonis gali tapti dar išraiškingesnis, nes šie vynai tinka ilgai brandinti. Vynai rūpestingai išpilstomi į butelius, kad būtų išsaugomas ir dar labiau išryškėtų jų išraiškingumas ir turtingas aromatas.

Nuoroda „sur lie“ žymimi vynai paprastai išsiskiria aptakesniu skoniu, sudėtingesniu aromatu, gali turėti šiek tiek burbuliukų dėl vykstant alkoholio fermentacijai susidariusio anglies dvideginio likučių. Kad išsaugotų savo gaivumą, turtingą aromatą ir natūraliai susidariusį anglies dvideginį, brandinimo metu vynai saugomi nuo oksidavimosi. Kadangi anglies dvideginio koncentracija per didelė, kad vynus būtų galima išpilstyti į lanksčią tarą, jie pilstomi į butelius ir šie veiksmai turi būti atliekami itin kruopščiai.

3. Priežastiniai ryšiai

Geografinės vietovės klimatas patiria tiesioginę visai šalia esančio Atlanto vandenyno ir Gran Ljė ežero įtaką, dėl kurios žiemos vietovėje yra švelnios. Kadangi daugumos sklypų dirvožemis daugiausia smėlingas, toks klimatas lemia anksti prasidedantį vynmedžių augimo ciklą, tad jų augimas sutampa su ilgomis ir saulėtomis dienomis, o derlius sunoksta iki prasidedant rudeniniams lietums. Šis ankstyvumas lemia net labai jauniems vynams būdingu atvirumą ir turtingumą.

Geologinę platformą sudarančios supleišėjusios metamorfinės uolienos ir rupus dirvožemis leidžia vynmedžiams giliai įsišaknyti, tad jie reguliariai saikingai apsirūpina vandeniu, o tai padeda nokti uogoms. Vėsios vasaros padeda išsaugoti trapius ’Melon B’ veislės vynuogių uogose glūdinčius kvapiųjų medžiagų pirmtakus. Vandenyno brizai apsaugo uogas nuo ligų ir kenkėjų, tad vynuoges galima skinti jau visiškai sunokusias – iš tokių vynuogių gaminami vaisių natomis ir lengvu jodo kvapu pasižymintys vynai.

Nors vietovėje vynuogės auginamos nuo seno, gan ilgai joje gyvavo mišri žemdirbystė, kurioje vyravo gyvulininkystė. Veiklos vykdytojų nueitas kelias siekiant saugomos kilmės vietos nuorodos „Muscadet Côtes de Grandlieu“ pripažinimo paskatino juos sujungti naudojamus vyno gamybos metodus. Tad dabar kolektyvinė gamintojų patirtis ir žinios leidžia pasiekti optimalų vynmedžių derlingumą ir išauginti gerai sunokusį derlių.

Laikantis vietos gamybos tradicijų gaminami vynai brandinami su smulkiomis fermentavimo nuosėdomis iki pat išpilstymo, nė karto nenupilant. Dėl švelnių geografinės vietovės žiemų, kurios sudaro palankias sąlygas vyno nuosėdoms veikti, brandinamų vynų savybės vis gerėja ir pačios turtingiausios skonio savybės atsiskleidžia tik kitą pavasarį. Rūpestingai išpilstant į butelius galima išsaugoti svarbiausias vynų savybes, o kai kurie aromatai atsiskleidžia vynus jau išpilsčius. Puikiai prie gamtinės aplinkos ir ’Melon B’ vynuogių veislės pritaikyta patirtis ir žinios leidžia fermentavimo metu susidariusioms kvapiosioms molekulėms ir glikozidiniams kvapiųjų medžiagų pirmtakams visiškai atsiskleisti vynuose.

Kitais metais po derliaus nuėmimo metų į butelius išpilstyti saugoma kilmės vietos nuoroda su papildoma nuoroda „sur lie“ žymimi vynai išsaugo jiems būdingą gaivumą, kurį pabrėžia truputis dėl vykstant alkoholio fermentacijai susidariusio anglies dvideginio likučių susidarančių smulkių burbuliukų. Siekiant apsaugoti nuo oksidavimosi, į butelius vynai išpilstomi vyno ūkyje, kuriame buvo pagaminti Ši tradicinė praktika, apribojanti su produkcija atliekamus veiksmus, puikiai tinka norint išsaugoti trapias sudedamąsias vynų aromato dalis.

Netoli pakrantės turistinių vietų esančioje geografinėje vietovėje susiklostė palankios sąlygos plėtoti tiesioginę prekybą vynais. Taigi, priešingai nei daugumos „Muscadet“ regiono produkcijos, neišpilstytų vynų parduodama mažai. Dėl tokios aktyvios prekybos ir vynų kokybės beveik visa produkcija yra žymima garbinga nuoroda „sur lie“, nesvarbu, ar vynas būtų skirtas išgabenti iš šalies, parduoti ypatingiems klientams, ar tiekti į Atlanto pakrantės kurortų restoranus, kur jo gaivumas harmoningai dera su moliuskais, vėžiagyviais, žuvimi ar kitomis jūros gėrybėmis.

9. Kitos svarbios sąlygos (išpilstymas, ženklinimas, kiti reikalavimai)

Arčiausiai esanti vietovė

Teisinis pagrindas:

Nacionalinės teisės aktai

Papildomų sąlygų rūšis:

Su gamyba nustatytoje geografinėje vietovėje susijusi nukrypti leidžianti nuostata

Sąlygos aprašymas

Pritaikius nukrypti leidžiančią nuostatą nustatyta arčiausiai esanti vynų, kuriuos galima žymėti nuoroda „sur lie“, vyndarystės, gaminimo, brandinimo ir išpilstymo vietovė apima toliau nurodytų savivaldybių, kaip jos apibrėžtos 2018 m. Oficialiajame geografinių kodų registre, teritorijas arba jų dalį:

— Atlanto Luaros departamentas: Aigrefeuille-sur-Maine, Ancenis, Basse-Goulaine, La Bernerie-en-Retz, Le Bignon (dalis), La Boissière-du-Doré, Bouguenais, Boussay, Carquefou, Le Cellier, La Chapelle-Heulin, Château-Thébaud, Chaumes-en-Retz, Chauvé, Cheix-en-Retz, Clisson, Couffé, Divatte-sur-Loire, Frossay, Gétigné, Gorges, La Haie-Fouassière, Haute-Goulaine, Le Landreau, Legé (dalis), Ligné, Loireauxence (tik šių deleguotųjų savivaldybių teritorijos: La Chapelle-Saint-Sauveur, Varades ), Le Loroux-Bottereau, Machecoul-Saint-Même, Maisdon-sur-Sèvre, La Marne, Mauves-sur-Loire, Mésanger, Monnières, Montbert (dalis), Montrelais, Les Moutiers-en-Retz, Mouzillon, Oudon, Le Pallet, Paulx, Le Pellerin, Pornic, La Regrippière, La Remaudière, Remouillé, Rezé, Rouans, Sainte-Pazanne (dalis), Saint-Étienne-de-Mer-Morte, Saint-Fiacre-sur-Maine, Saint-Géréon, Saint-Hilaire-de-Chaléons, Saint-Hilaire-de-Clisson, Saint-Julien-de-Concelles, Saint-Lumine-de-Clisson, Saint-Père-en-Retz, Saint-Viaud, Les Sorinières (dalis), Thouaré-sur-Loire, Touvois, Vair-sur-Loire, Vallet, Vertou, Vieillevigne (dalis), Villeneuve-en-Retz, Vue;

— Meno ir Luaros departamentas: Beaupréau-en-Mauges (tik šių deleguotųjų savivaldybių teritorijos: Beaupréau, Gesté), Ingrandes-Le Fresne sur Loire (tik šios deleguotosios savivaldybės teritorija: Fresne-sur-Loire), Mauges-sur-Loire (tik šių deleguotųjų savivaldybių teritorijos: La Chapelle-Saint-Florent, Le Marillais, Saint-Florent-le-Vieil), Montrevault-sur-Èvre (tik šių deleguotųjų savivaldybių teritorijos: La Boissière-sur-Èvre, La Chaussaire, Le Fief-Sauvin, Le Fuilet, Montrevault, Le Puiset-Doré, Saint-Pierre-Montlimart, Saint-Rémy-en-Mauges), Orée d’Anjou, Sèvremoine (tik šių deleguotųjų savivaldybių teritorijos: Montfaucon-Montigné, Saint-Crespin-sur-Moine, Saint-Germain-sur-Moine, Tillières);

— Vandėjos departamentas: Cugand, Montaigu, Saint-Étienne-du-Bois, Saint-Hilaire-de-Loulay.

Teisinis pagrindas:

Nacionalinės teisės aktai

Papildomų sąlygų rūšis:

Išpilstymas nustatytų ribų geografinėje vietovėje

Sąlygos aprašymas

Vynai, kurie gali būti žymimi nuoroda „sur lie“, išpilstomi nustatytoje vietovėje.

Siekiant išsaugoti gamybos ir brandinimo būdo nulemtas vynų savybes, konkrečiai – gaivumą, sudėtingą aromatą, kurio tam tikros sudedamosios dalys atsiskleidžia išpilsčius vynus, ir nedidelį dėl natūraliai susidariusio angies dvideginio atsiradusių burbuliukų kiekį, taip pat siekiant kuo mažiau vyną perpilti, nuoroda „sur lie“ žymimi vynai į butelius išpilstomi vyno ūkyje, kuriame buvo pagaminti, nuo kitų metų po derliaus nuėmimo metų kovo 1 d. iki gruodžio 31 d.

Tokiu ypatingu būdu gaminami vynai po sodrinimo naudojant manoproteinus ir kitas iš mielių sienelių autolizės gautas medžiagas įgyja aptakumo ir glotnumo. Šis vynų nejudinimu ir laikymu anglies dvideginio prisotintoje atmosferoje grindžiamas metodas labai apriboja oksidavimąsi ir lakiųjų junginių išsiskyrimą.

Kadangi anglies dvideginio koncentracija per didelė, kad vynus būtų galima išpilstyti į lanksčią tarą, jie pilstomi į butelius ir šie veiksmai turi būti atliekami itin kruopščiai.

Išpilstant ar pirmą kartą išgabenant iš vyno ūkio, kuriuose buvo pagamintini, vynuose dar būna smulkių fermentavimo nuosėdų.

Teisinis pagrindas:

Nacionalinės teisės aktai

Papildomų sąlygų rūšis:

Papildomos nuostatos dėl ženklinimo

Sąlygos aprašymas

Kartu su saugomos kilmės vietos nuorodos pavadinimu gali būti naudojama nuoroda „sur lie“, jei vynai pagaminti laikantis specifikacijoje šiai nuorodai nustatytų sąlygų.

Atsižvelgiant į specifikacijoje nustatytas toliau nurodyto geografinio pavadinimo naudojimo taisykles, prie saugomos kilmės vietos nuorodos pavadinimo gali būti pateikiama geografinė nuoroda „Val de Loire“.

Rašmenų, kuriais užrašyta nuoroda „sur lie“, dydis (aukštis, plotis ir storis) negali būti didesnis nei rašmenų, kuriais užrašytas saugomos kilmės vietos nuorodos pavadinimas, dydis.

Nurodomi nuoroda „sur lie“ žymimų vynų derliaus metai.

Vynų, kuriems suteikta saugoma kilmės vietos nuoroda, etiketėse galima nurodyti mažesnę geografinę vietovę, jeigu ji:

— įtraukta į kadastrą;

— nurodyta derliaus deklaracijoje.

Į kadastrą įtrauktas jos pavadinimas užrašomas rašmenimis, kurių dydis (aukštis, plotis ar storumas) ne didesnis nei pusė rašmenų, kuriais užrašytas saugomos kilmės vietos nuorodos pavadinimas, dydžio. Pavadinimas užrašomas tame pačiame regimajame lauke kaip ir kilmės vietos nuorodos pavadinimas.

Nuoroda į produkto specifikaciją

https://info.agriculture.gouv.fr/gedei/site/bo-agri/document_administratif-82f0846a-250f-4d39-a81d-0232a960a3a6

(1) OL L 9, 2019 1 11, p. 2.